Document ID: 32004D0627

KOMISIJOS SPRENDIMAS
2004 m. rugpjūčio 31 d.
leidžiantis valstybėms narėms pratęsti laikinus leidimus, išduotus naujoms veikliosioms medžiagoms etoksazoliui ir karvonui
(pranešta dokumentu Nr. K(2004) 3136)
(Tekstas svarbus EEE)
(2004/627/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Remiantis Direktyvos 91/414/EEB 6 straipsnio 2 dalies nuostatomis, 1998 m. balandžio mėn. Ispanija gavo Sumitomo Chemical Agro Europe SA paraišką įtraukti į Direktyvos 91/414/EEB I priedą veiklųjį etoksazolį. Sprendimu 1999/43/EB (2) patvirtinta, kad pateikti dokumentai yra išsamūs ir gali būti laikomi atitinkančiais tos direktyvos II ir III prieduose nustatytus duomenų bei informacijos reikalavimus.
(2)
1997 m. kovo mėn. Nyderlandai gavo Luxan BV paraišką dėl karvono (ankstesnis pavadinimas L 91105D). Komisijos sprendimu 1999/610/EB (3) patvirtinta, kad pateikti dokumentai yra išsamūs ir gali būti laikomi atitinkančiais tos direktyvos II ir III prieduose nustatytus duomenų bei informacijos reikalavimus.
(3)
Patvirtinti dokumentų išsamumą buvo būtina tam, kad valstybės narės, juos išnagrinėjusios, galėtų ne daugiau kaip trejiems metams suteikti laikinus leidimus veikliųjų medžiagų turintiems augalų apsaugos produktams, laikydamosi Direktyvos 91/414/EEB 8 straipsnio 1 dalyje nustatytų reikalavimų, ypač reikalavimo detaliai įvertinti veikliąją medžiagą ir augalų apsaugos produktą atsižvelgiant į toje direktyvoje nustatytus reikalavimus.
(4)
Remiantis Direktyvos 91/414/EEB 6 straipsnio 2 ir 4 dalių nuostatomis buvo įvertintas minėtų veikliųjų medžiagų poveikis žmonių sveikatai ir aplinkai, kai jos naudojamos pareiškėjų pasiūlyta paskirtimi. Valstybės narės pranešėjos pateikė Komisijai vertinimo ataskaitų projektus (etoksazolio - 2001 m. spalio 12 d. ir karvono - 2000 m. spalio 16 d.).
(5)
Valstybėms narėms pranešėjoms pateikus vertinimo ataskaitų projektus, prireikė tolesnės informacijos iš pareiškėjų, o valstybių narių pranešėjų paprašyta tą informaciją patikrinti ir pateikti savo vertinimus. Dėl to, kad dokumentai vis dar tikrinami, nebus įmanoma užbaigti vertinimą per Direktyvoje 91/414/EEB numatytą laiką.
(6)
Dėl to, jog vertinant dar nenustatyta susirūpinimą galinčių kelti priežasčių, remiantis Direktyvos 91/414/EEB 8 straipsniu valstybėms narėms turėtų būti suteikta galimybė 24 mėnesiams pratęsti veikliųjų medžiagų turintiems augalų apsaugos produktams suteiktus laikinuosius leidimus, kad galėtų būti tęsiamas dokumentų vertinimas. Tikimasi, kad vertinimo ir sprendimų priėmimo procesas, susijęs su sprendimu dėl galimo kiekvienos iš minėtų veikliųjų medžiagų įtraukimo į I priedą, per 24 mėnesius bus baigtas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veikliųjų medžiagų turintiems augalų apsaugos produktams etoksazoliui ar karvanonui suteiktus laikinuosius leidimus valstybės narės gali pratęsti ne daugiau kaip 24 mėnesiams nuo šio sprendimo priėmimo.
2 straipsnis
Šis sprendimas skirtas valstybėms narėms.
Priimta Briuselyje, 2004 m. rugpjūčio 31 d.

Labels: 0
3
6